વરુણ પટેલ, રેશ્મા પટેલ હાર્દિકની ખૂબ નજીક કહેવાતા હતા, જેમણે ચૂંટણી પહેલાં જ ભાજપ સાથે મિલાવ્યા હતા અને એ પછી ચૂંટણીના ગણતરીના દિવસો પહેલાં પાસ કોર કમિટિના સભ્ય અને હાર્દિકની ખૂબ નજીક ગણાતા દિનેશ બાંભણિયા સાથે પણ તેનો મતભેદ થયો હતો. આથી હવે હાર્દિક પટેલ અને પાસ નવી કોર કમિટી અને આંદોલનને યોગ્ય દિશામાં ધપાવવા અંગે વિચાર કરી રહી છે. બોટદાની આ શિબિરમાં હાર્દિક સહિત 2500 કાર્યકર્તાઓ હાજર રહેનાર છે. પાસના અનેક કાર્યકર્તાઓ ચૂંટણી પરિણામો બાદ હાર્દિકથી નારાજ હોવાનું કહેવાઇ રહ્યું છે. બોટાદ પાસ કન્વીનર દીલિપ સાબવાએ જણાવ્યું હતું કે, આ શિબિરમાં દિનેશ બાંભણિયાને બોલાવવામાં નથી આવ્યા. નવી કોર કમિટી અને આંદોલન સિવાય અહીં ઇવીએમનો વિરોધ કરવા અંગે પણ ચર્ચા કરવામાં આવશે. ચૂંટણીમાં લોકોની વેદના નહીં, ભાજપનું ઇવીએમ ચાલ્યું છે. આથી અમારો મુખ્ય એજન્ડા ઇવીએમનો વિરોધ રહેશે, નહીં તો ભાજપ આ જ રીતે ઇવીએમ સાથે ચેડા કરી ચૂંટણીઓ જીતવાનું ચાલુ રાખશે.